A BIZOTTSÁG 1219/2005/EK RENDELETE
(2005. július 28.)
a piaci mechanizmusokra tekintettel a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról szóló 1623/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. és 36. cikkére,
mivel:
(1)
Az 1623/2000/EK bizottsági rendelet (2) 13. cikke a borok alkoholtartalmának növelésére használt must támogatási rendszerének keretében a nem C. III. szőlőtermő övezetből származó must esetében eltérést ír elő, amely a 2004-2005. borászati év végéig tart. Annak tudatában, hogy a borpiac közös szervezésének reformja majd mélyebben átalakítja e támogatási rendszert, indokolt ezt az eltérést a 2006-2007. borászati év végéig meghosszabbítani.
(2)
Az 1623/2000/EK rendelet 45., 59. és 61. cikke határidőket határoz meg a borkészítés melléktermékeinek lepárlásával kapcsolatban. Mivel a 2004-2005. borászati év termése igen bőséges volt, egyes tagállamokban gyakorlati nehézségekbe ütközik a lepárlásnak az előírt határidőn belüli befejezése. Ezért szükségessé vált meghosszabbítani ezeket a határidőket.
(3)
Az 1623/2000/EK rendelet 52. cikke a lepárlási rendszer vonatkozásában a 2001-2002. és 2004-2005. közötti borászati évekre kiterjedő hatállyal eltérően rendelkezik az olyan borról, amelyet egyszerre borszőlőfajtaként és eredetmegjelöléssel ellátott borból lepárolt szeszesital készítésére szolgáló fajtaként is besorolt szőlőből nyertek. Annak tudatában, hogy a borpiac közös szervezésének reformja majd mélyebben átalakítja e támogatási rendszert, indokolt ezt az eltérést a 2006-2007. borászati év végéig meghosszabbítani.
(4)
Az 1623/2000/EK rendeletnek a borlepárlással előállított élelmezési célú alkohollal kapcsolatos 63a. cikke meghatározza, hogy a bortermelés hány százalékának lepárlásában vehetnek részt a termelők. Szükséges a 2005-2006. borászati évre meghatározni ezt a százalékos arányt.
(5)
Az 1623/2000/EK rendeletet ennek megfelelően módosítani kell.
(6)
Mivel a következő borászati év 2005. augusztus 1-jén kezdődik, ettől az időponttól kezdve indokolt alkalmazni ezt a rendeletet.
(7)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet a következők szerint módosul:
1.
a 13. cikk (1) bekezdésének második albekezdésében az „a 2003/2004-es és a 2004/2005-ös borászati évben” szövegrész helyébe az „a 2003/2004-től 2006/2007-ig terjedő borászati években” szövegrész lép.
2.
A 45. cikk (1) bekezdése a következő albekezdéssel egészül ki:
„Az első albekezdéstől eltérően a 2004/2005. borászati év esetében az első bekezdésben említett időpont a következő borászati év augusztus 31-re tolódik.”
3.
Az 52. cikk (1) bekezdésének negyedik albekezdésében az „a 2001/2002-es és 2004/2005-ös borászati évek tekintetében” szövegrész helyébe az „a 2001/2002-től 2006/2007-ig terjedő borászati évek tekintetében” szövegrész lép.
4.
Az 59. cikk a következő bekezdéssel egészül ki:
„Az első bekezdéstől eltérően a 2004/2005. borászati év esetében az első bekezdésben említett időpont a következő borászati év szeptember 15-re tolódik.”
5.
A 61. cikk (3) bekezdése a következő albekezdéssel egészül ki:
„Mindazonáltal a 2004/2005. borászati év esetében az első bekezdésben említett időpont a következő borászati év szeptember 15-re tolódik.”
6.
A 63a. cikk (2) bekezdésének első albekezdésében az utolsó mondat helyébe a következő szöveg lép:
„A 2004/2005. és a 2005/2006. borászati év tekintetében a százalékos érték 25 %.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 28-án.